EESTI ADVOKATUURI JUHATUS

ISTUNGI PROTOKOLL

5. märts 2019. a nr 5

Tallinn

Kriminaalmenetlusega seotud küsimused

Juhatuse poole pöördus avaldusega vandeadvokaat A, kes soovib saada seisukohta alljärgnevatele küsimustele, mis on tõusetunud kriminaalmenetluses, millega ta on liitunud kohtumenetluse etapis.

1. Kui kaitsjale on kriminaalasja materjal üle antud CD-plaadil, kas kaitsjal on õigus saada materjale ka e-toimiku vahendusel?

Kriminaalmenetluse seadustik (KrMS) § 224 lg 1 sätestab, et prokuratuur esitab kaitsjale kriminaaltoimiku koopia elektroonilisel andmekandjal või kaitsja kirjaliku põhistatud taotluse alusel paberil.

Asjaga seotud riigiprokurör selgitas, et reeglina väljastatakse toimiku koopiaid küll e-toimiku vahendusel, ent nimetatud reeglist tehakse erandeid mahukamate kriminaalasjade puhul (kus toimiku koopia andmemaht ei võimalda toimiku PDF koopiat mõistlikul viisil e-toimikusse üles laadida) või vahistatud kahtlustatavate/süüdistatavate puhul (kuivõrd kinnipidamisasutustes ei ole alati tagatud juurdepääs e-toimikule, mistõttu on praktikas võimalik toimikut kliendile tutvustada paberkandjal või CD-plaadilt). Ühtlasi kinnitas riigiprokurör, et kaitsjale väljastatakse motiveeritud taotlusel ka teistkordselt kriminaaltoimiku koopia – seda eeskätt olukorras, kus eelnevalt väljastatud toimiku koopiaga ei ole võimalik tööd enam teha (nt andmekandja, millel toimiku koopia väljastati, ei toimi enam; samuti olukorras, kus toimiku koopia on hävinenud tulekahjus või erakorralise iseloomuga loodusnähtuste tõttu, kus kaitsja on toimiku koopia kaotanud või mõnel muul põhjusel enda valdusest välja andnud ega saa seda enam tagasi).

Kehtiv KrMS § 224 regulatsioon ei võimalda juhatuse hinnangul kaitsjal nõuda kriminaaltoimiku materjalide edastamist e-toimiku kaudu. Kuigi praktikas edastatakse kriminaaltoimiku materjalid sageli e-toimiku kaudu, siis nõuda seda ei saa, eriti olukorras, kus toimiku materjale on juba eelnevalt kaitsjale tutvustatud teise digitaalse andmekandja kaudu (antud juhul CD-plaadil).

1. Kas kohtuväline (mõeldud on „kohtueelne“) menetleja on advokaadi taotlusel kohustatud lisama kaitsja e-toimikus menetlusosaliste nimekirja ka siis, kui asi on juba kohtu menetluses?

Juhatus on seisukohal, et kui kaitsja astub menetlusse kohtumenetluse etapil, siis tuleb menetlusosaliseks lisamist taotleda kohtult, mitte kohtuväliselt menetlejalt. Juurdepääsu lubamise konkreetsele menetlusasjale e-toimikus saab otsustada menetleja, kelleks kohtumenetluses on kohus.

1. Kas kaitsjal on kohustus tutvuda ja tutvustada kriminaalasja toimikuid kliendile olukorras, kui asi on juba kohtu menetluses (eelistungid on juba peetud)?

KrMS § 47 lg-st 2 tuleneb, et kaitsja on kohustatud kasutama kõiki kaitsmisvahendeid ja -viise, mis ei ole seadusega keelatud, et selgitada kaitsealust õigustavad, mittesüüstavad ja karistust kergendavad asjaolud, ning andma talle muud kriminaalasjas vajalikku õigusabi. Kaitsmisvahendite kasutamine ja kaitsestrateegia väljatöötamine eeldab juhatuse hinnangul toimikuga tutvumist, olenemata sellest, kas asi on juba kohtusse jõudnud, ning on tingimata vajalik efektiivse kaitsefunktsiooni täitmiseks.

Kui kaitsja liitub menetlusega kohtumenetluse etapil, siis võib eeldada, et toimikut on juba süüdistatavale tutvustatud endise kaitsja poolt. Seda mõtet toetab KrMS § 224 lg 1 ja 2241 lg 1. Sellisel juhul ei ole toimiku materjalide korduv tutvustamine vajalik. KrMS § 35 lg 2 sätestab, et süüdistataval on kahtlustatava õigused ja kohustused ning süüdistataval on õigus tutvuda kaitsja vahendusel kriminaaltoimikuga ja võtta osa kohtulikust arutamisest. Seega kui toimikut ei ole kliendile varasemalt tutvustatud, tuleb kaitsjal kliendile toimiku materjale tutvustada.

Samas tuleb arvestada sellega, et kuigi korduva toimiku tutvustamise kohustust ei ole, siis kaitsealusel endal toimikule ligipääs puudub. See võib tingida vajaduse ka korduvaks toimikuga tutvumiseks või tutvustamiseks.

1. Kas kaitsjal on õigus saada toimikutega tutvumise, kliendile tutvustamise ja kaitsestrateegia kujundamise eest tasu (kohtuväline (mõeldud on „kohtueelne“) menetlus) kui asi on kohtu menetluses, kuid toimikud väljastab prokuratuur?

Tasustamist kohtuliku menetluse kestel on arutanud RÕA komisjon 08.06.2018 istungil. Probleem puudutas tasustamist, kui asi on kohtumenetluses, kuid kokkuleppe sõlmimiseks algatatakse läbirääkimised prokuratuuris. Komisjon järeldas, et kui toiming toimub kohtumenetluse kestel, siis peab tasutaotluse osas tegema otsustuse kohus, kuna asi on tema menetluses, olenemata faktist, et kokkuleppe sõlmimine toimub teise poolega. Kui kohus keeldub tasutaotlust rahuldamast, siis on advokaadil võimalik esitada määruskaebus. Kohtumenetluse kestel toimunud toimingud on tasustatavad justiitsministri kehtestatud määruse nr 16 järgi § 6 lg 3 alusel ehk neile kehtib piirmäär 300 eurot ühes kohtuastmes, mida on võimalik erilise töömahukuse korral suurendada.

1. Kes peab hüvitama toimikutega tutvumise, kliendile tutvustamise ja kaitsestrateegia kujundamise eest tasu, kui asi on kohtu menetluses, kuid toimikud annab kaitsjale prokuratuur?

Juhatus selgitab, et kui asi on jõudnud kohtumenetlusse, siis tuleb tasutaotlus esitada kohtule ja sellist lähenemist toetab ka RÕS § 22 lg 1. Tähtsust ei oma, kes füüsiliselt toimikuid väljastab.

Kuna kriminaalasja arutatakse kohtus üldmenetluse korras, siis ei saa kohtul olla kriminaaltoimiku koopiat, mida kaitsjale väljastada. Seetõttu väljastab kohtumenetluse staadiumis uuele kaitsjale vajadusel kriminaaltoimiku koopia prokuratuur.

Juhatus

O T S U S T A S:

Teha juhatuse seisukoht juhatuse poole pöördunud advokaadile teatavaks.